**НАРОДНО ЧИТАЛИЩЕ „ЖЕЛЕЗНИК – 1988“ , ГРАД СТАРА ЗАГОРА**

**6000 Стара Загора, ул. “Арх. Христо Димов“ №37А, тел: 0889678770**

**=======================================================================**

**ОТЧЕТ**

**ЗА ДЕЙНОСТТА НА НЧ “ЖЕЛЕЗНИК-1988“ - СТАРА ЗАГОРА ПРЕЗ 2018 ГОДИНА**

Уважаеми дами и господа, скъпи читалищни дейци, приятели,

Дейността на НЧ “Железник -1988“ през изминалата 2018 година, премина под знака на 30-годишнината от създаването му. 30 години - една неписана история, в която са вплетени много събития, чествания, празници;- много срещи с местни творци - актьори, поети, музиканти;- много спомени от усилни репетиции до късно вечерта и незабравими преживявания с публиката; - от трепетни вълнения преди фестивали и спонтанна радост при спечелени престижни награди

Народно читалище „Железник” е основано на 18 май, 1988 г, във физкултурния салон на пригодената за училище сграда, в новостроящия се тогава квартал „Железник“.

Историята на читалището, условно, може да бъде разделена на два периода - до 2000 година и след това, когато ни бе предоставена сградата, в която се помещаваме и днес. Със задоволство ще отбележа, че с основаването си, читалището съумя да създаде много добри, творчески взаимоотношения с двата културни института в квартала – училището, с директор г-жа Маруся Гочева, а година по-късно и с новооткритата ДГ „Звездица“, с директор – г-жа Златка Делчева..

Още първите месеци - организирахме отдиха на децата, които през лятото остават в квартала, с творчески занимания - разучаване на песни и танци, драматизации на приказки; срещи със специалисти по цветарство, готварство и сервиране, импровизирани пленери, с разходки до Аязмото, а в края ваканцията - концерти, изложби от рисунки и - Сценарий с програма за първия учебен ден. По това време основахме към читалището Детски състав по художествено слово с ръководител Пеньо Калчев, Школа за народни инструменти - гайда, гъдулка и кавал, с ръководител Иван Желязков, Детски танцов състав, с ръководител Тенко Минчев, Школа по китара и мандолина, с ръководител Йордан Нешев. Занятията се провеждаха в сградата на началното училище. Със спестени пари от дейност, купихме пиано и открихме музикална школа, с преподаватели Дочка Къшева- акордеон и Елена Палова –пиано. След прекратяване финансирането ни от общината, с децата от тези състави, се сформираха специализираните паралелки - по музика и хореография. Единствената стая, с която разполагахме в кметството, не беше удобна за репетиции и затова със съдействието на г-жа Гочева - Директор на училището, за Лазаровден и Великден, след учебни занятия, в някоя от стаите на училището разучавахме лазарски песни и участвахме конкурси, печелехме награди, а имаше години, в които и лазарувахме из –„Железник“, и „Зора” .

Въпреки липсата на база, читалището системно развива богата културно-просветна дейност. Незабравими ще останат първите празници за Бабинден, с участието на актрисите -Вера Дикова, Христина Костадинова, Иванка Антонова; срещите с изтъкнати наши старозагорски творци - в Дните на Стара Загора. Тук, не мога да не спомена за първата проява - Срещата с нашия съгражданин –актьора Васил Михайлов, на която новодомците от - „Железник” изпълниха до краен предел залата на кметството; -за вълнуващите мигове „С интимната лирика на поета Таньо Клисуров “ и китариста Жулиен Минков; - за Детския празник с писателя Димитър Никленов и радио-журналиста Любомир Минков ; -за творческите четения с поетите Иван Груев, Йордан Атанасов, Стана Тодорова, Жеко Христов;– за срещите с артистите Веселин Савов, Бойо Боев, Георги Велев, хумористите Неделчо Куманов и Николай Петров; - за концертите с участието на музикантите Димитър Динев, Михаил Милчаков, Димитър Колев и народните певици Пенка Павлова, Делка Балева, Ценка Златева, Танка Баджакова, за концерта на естрадната певица Росица Ганева и много още.

На празничните площадни увеселения през годините са ни гостували едни от най- изявените музиканти в страната, като гъдуларят Атанас Вълчев с дъщеря си – виртуозната цигуларка Елка Вълчева, Оркестър „Канарите”, с р-л Атанас Стоев, Оркестър „Траките”, с р-л Ив. Желязков, Оркестър

- 2 -

”Настроение”, с р-л Красимир Панчев и певиците Мариана Цанева, Живка Папанчева, Динка Русева, Оркестър ”Лира” с р-л Бойко Малаков и Ганчо Гарджев…

С чувство на особена радост си спомням за есента на 1992 г., когато със средства, осигурени от г-н Механдов - от „ Аско-Деница“/тогава/, поканихме най-добрите народни оркестри, отличени в Празника на сватбарските оркестри – Стамболово “92 и под купола на разпънатата огромна шатра - в продължение на 10 вечери, се изявяваха най-добрите оркестри, певци и артисти в страната: Оркестър „Тракия”, с р-л Ибрям Хапазов и Мария Карафезиева; - Оркестър „Орфей”, с ненадминатия цигулар Георги Янев и Пепа Янева; Оркестър „Златна арфа”, с р-л Николай Койчев; Оркестър „Бисери”- с неповторимата Недялка Керанова; “Биреното шоу”, с Владо Въргала, Михаил Белчев и буфосинхронистите.

Не може да не спомена и за празниците в ДГ „Звездица“ - „Посрещане на Баба Марта“, с участието на Стефка Едрева и Вера Дикова; - на Дядо Коледа -, с Динко Кръстев и Ганчо Арнаудов, с художника Емил Иванов от Кукления театър, - с артистите от мюзикъла „Вълкът и седемте козлета“ – Тоня Димитрова и Петър Петров и други.

След многократни опити за собствена сграда, през 2000 година, Община Стара Загора ни предостави за безвъзмездно ползване, сградата, в която се намираме и днес. С помощта на роднини и приятели, за няколко месеца, успяхме да я преведем във вид – годен за ползване и възстановихме ДМШ, ръководена от Таня Карадонева, която просъществува до 2007 г, когато - поради строежа на Второ РПУ, в сградата ни бе настанено АБ “Железник“ - на втория етаж, а читалището - на първия.

Със създаването на Фолклорен Клуб ”Огърлица”, отворихме нова страница в живота на читалището *- Любителското художествено творчество*.

Групата за автентичен фолклор ”Огърлица” е създадена през месец юни, на 2000 г.., когато още базата на читалището не бе готова и провеждахме репетициите в един апартамент на - „Славянска“41. С голямо желание и ентусиазъм, цяло лято репетирахме до късни вечери и още същата година се представихме блестящо на съборите в Копривщица и Рожен. Много са отличията и наградите на - „Огърлица“. Сред най-престижните са тези от националните събори за народно творчество в Копривщица - 2000, 2005, 2010; 2015; - Всенародния събор ”Рожен пее”- 2000, 2005, 2006 и 2010 в Смолян; от Старопланинския събор ”Балкан фолк” Велико Търново; - ежегодните участия в Националния тракийски събор „Богородична стъпка”- Старозагорски минерални бани; от -Празника на райската ябълка -с.Хрищени ; - Празника на пелина – село Змейово - и други.

Към Фолклорен клуб “Огърлица“ сформирахме Камерна формация за многогласен фолклор „Мъниста“ – също с награди от прегледите в Гълъбово, Велико Търново, Кортен, Ямбол… и друга – Група за македонски народни песни, с която разнообразяваме програмите в града. Богатият репертоар на групата, вплетен в обичаи и ритуали, с голяма любов предаваме на подрастващите.

Групата за стари градски песни „Рамона“ е основана през 2002 г. Носител е на най-високи отличия и награди от ежегодните участия в престижни конкурси и фестивали, като: Национален фестивал “Златен кестен“- Петрич; Фестивала -„Под липите“- Стара Загора; Международен музикален фестивал „Море и спомени“- Варна,; Софийския фестивал „Кръстопът на музите“; Старопланински събор „Балкан-фолк“- Велико Търново; “С песните на Ари“- Хасково; - „Нежни чувства“- Пловдив; - “С мечти и блянове крилати“-Сопот, и други. Група - „Рамона“, многократно е участвала „на живо“ в ТВ СКАТ – в предаването „Ако зажалиш някой ден“, с водещи Бони Милчева и Тодор Върбанов . Ръководител, от основаването й е Петко Бонев – един от изявените музиканти в града, за който през всичките тези години, не успяхме да осигурим хонорар, макар че ежегодно участваме с проекти към М-во на културата за - допълнителна субсидирана бройка.

*Културно масовата работа* е другата основна дейност на читалището.

По повод 170-годишнината от рождението на Ботев, на 5.01.2018г., в залата на читалището, проведохме Литературно четене със стиховете на гениалния поет-революционер.

На 21.01.- Деня на родилната помощ, с жените от квартал „Железник“ отбелязахме един от най-чаканите зимни празници - Бабин ден. Гости ни бяха колегите от НЧ „В. Левски“, село Бъдеще.

- 3 -

След празничния обяд, в уютната зала на Бистро „Занзибар“, се поведе и „Бабинденското“ хоро, а пред микрофона се изявяваха жените от –„Огърлица“, с характерните песни - само за този ден, на който, по традиция присъстват само жени.

На 14.02.- с участниците от група „Огърлица“ и живущите в квартала, се събрахме да почетем още един български празник „Трифон Зарезан“. След ритуалното зарязване на лозата в двора на читалището, празникът продължи в залата, със скромна почерпка, анекдоти и много песни.

Традиционният фолклорен празник –„Да прогоним заедно злото“, проведохме на 18 февруари - Сирни Заговезни. В програма участваха самодейните художествени колективи - “Огърлица“, при читалището, Вокална група „Петкана Захариева“, при НЧ „Кольо Ганчев“, Мъжката вокална група „Тракиец“, Танцова формация „Кадиевци“- при НЧ “Митьо Станев“ - с. Малко Кадиево и Кукерите от с. Горно Александрово. За „голямото хоро“, което се играе „за последно до Великден“ се погрижиха виртуозните музиканти Райко Севов, Мирослав Маринов, и народният певец Веско Василев

145-та годишнина от гибелта на В. Левски, отбелязахме, на 19 февруари, в залата на читалището, с четене на разкази за Апостола. Проявата завърши с изпълнения на група „Огърлица“ и любимата му песен – „Отдавна ли си, момне ле, калугерица“.

На 20.02., отбелязахме 80-годишнината на Жана Василева – една от активните членове на читалището, която с лекота поведе хорото, на което всички се хванаха..

На 1-ви март „посрещнахме“ Баба Марта, с децата от ДГ “Звездица“, които поради ремонта -се помещаваха в сградата ДГ №31. С песнички и стихове, децата зарадваха добрата старица, а тя им завърза мартенички за здраве .

На 25 март- Благовещение, отбелязахме Денят на майката, с жените от квартала и ФГ “Огърлица“ - в залата на новооткритото заведение „Къщата на жарта“.

На Първи април, по повод Деня на хумора и шегата, по традиция, се събрахме на празника - „Светът е оцелял, защото се е смял“. На чаша чай и кафе разговаряхме - как по света отбелязват този специален ден. Гост на проявата ни бе тенорът Св. Беров - от Група за шлагерни песни „Рамона“.

На 9 април, втория ден на Великден, проведохме традиционния Великденски празник „Да запеем, заиграем на Великден на мегдана“. Освен - „Огърлица“ и Детска фолклорна група ,,Герданче“ при читалището, в празника участваха и Певческата група „Тракийка“ при НЧ „Св. Св. Кирил и Методий“- с. Малка Верея, солисти от Вокална студия „Розов свят“, танцьорите от Клуб за български народни танци „Тракийци“, с р-л Таня Александрова и децата от двата групови дома в квартала. За всички участници имаше грамоти и награда - торбичка с Великденски курабийки. Размяната и боренето с Великденски яйца между участниците, създаваше една особена празничност и настроение. На празника присъстваха и много гости – музиканти и любители на фолклора, дошли от центъра на града и селата - да се порадват на изпълненията на оркестър „Орлин бенд“, с ръководител Орлин Памуков и младата народна певица Виолета Калинова.

В началото на април, в залата на читалището проведохме Творческа среща с фолклориста акад. Крум Георгиев, на която разговаряхме за особеностите на автентичното пеене, а на 17 април, по негова покана, „Огърлица“ представи 11 свои автентични песни без съпровод, пред колегите от читалищата-участници в семинара от Област – Стара Загора, по теми свързани с автентичното пеене и народните обичаи, с лектори - проф. Н.Ников и акад. Крум Георгиев .

Маратонът „Четяща Стара Загора“, открихме на 23.04., с - жените от квартала - в читалището, а с децата от груповите домове, четохме приказки и стихове, във всекидневната, на къщата им.

На 26 май, участвахме в Празничния концерт, по повод 75-годишнината от основаването на НЧ “Кольо Ганчев“, пред живущите от едноименния квартал.

На 2 юни , поднесохме цветя на паметника на Христо Ботев - в парк „Аязмото“, след което проведохме- Среща с колегите от читалището в село Малко Кадиево, на която сред красива зеленина, на открито, всички рецитирахме и пяхме възрожденски песни, по текст на поета-революционер.

- 4 -

За поредна година, на 9 юни, участвахме в Националния фестивал на българския фолклор и традиционни ястия - Пряпорец 2018, организиран от читалищата в - Змейово, Борилово, Пряпорец, Сулица и Старозагорски минерални бани. Тази година, за Кулинарния конкурс приготвихме – *кешкек и месеница с пръжки,* а на сцената представихме - четири тематични народни песни , с които журито ни отличи на **Първо място и със златен медал**.

На 16 юни, за втора поредна година участвахме в един оригинален по замисъла си празник – Събор на цветята - в с. Яворово. Гостоприемните домакини ни посрещнаха с цветя и пита. Празникът премина при много добра организация, без прекъсвания и големи паузи.

През месец юни, в залата на читалището се проведе Лятна работилница, с децата от началната степен в квартала. Под ръководството на г-жа Низоркова, малките художници, с разноцветни хартийки навити на лентички създаваха красиви картини. С подбрани деца от групата, след занятия, разучихме две народни песни, с които те, заедно с –„Огърлица“ участваха в Събора на билките и минералната вода, проведен на Старозагорски минерални бани, за Еньовден. Голяма беше радостта и вълненията на децата, които за пръв път излизаха на такава сцена. Не по-малко се радваха и родителите им, и публиката, която бурно ги аплодираше за чистото пеене.

На 2 юли, в залата на читалището, бе аранжирана изложба, представяща усвоената техника, сръчността и креативното мислене на децата. С бонбониера и цветя, поздравихме малките художници и г-жа Низоркова, след което връчих грамотите и наградите на децата от Детската фолклорна група, представили се успешно в Еньовденския празник на билките.

Шестият Фолклорен празник на палачинката, катмата и другите традиционни тестени изделия от българската кухня, проведохме на 21 юли, в „Къщата на жарта“ . И макар че празникът нямаше конкурсен характер, компетентно жури обходи масите, отрупани с красиви блюда от палачинки със солени и сладки плънки, аранжирани оригинално с шоколад, мед, сладко от боровинки, ягоди и смокини, а между тях- апетитно ухаещи топли гюзлеми, баници, месеници, пухкави пити и кекс. Участниците с най-оригинални и вкусни изделия споделяха пред микрофона рецептите си. В програмата - с народни песни, хумор, градски шлагерни песни, и индивидуални изпълнители, освен -„Огърлица“, участваха и съставите от селата Могилово и Рупките – Община Чирпан, НЧ „В. Левски“- с. Бъдеще, НЧ “М. Станев“- с. Малко Кадиево, клубовете „Хр. Ботев“, „Граф Игнатиев“, - от кв. “Зора“ и – „Железник“, в града ни.

На 28 юли, с жените от – „Огърлица“, за втора поредна година участвахме в един интересен – „Празник на домата „Дон Домат- плодът – зеленчук“, организиран от кметството и читалището в с. Горно Ботево. Групата се представи с четири народни песни, едната от които авторска, посветена на селото и с народна хумореска, изпълнена от Елена Ганева.

На 25 август, за пореден път участвахме в Тракийския събор на народното творчество – „Богородична стъпка“, организиран от Община Стара Загора и Тракийско дружество „Одринска епопея“ – на Старозагорски минерални бани. Уникалната природа и добрата организация, с всяка измината година привличат все повече и повече певци и танцьори. За нас, участниците от „Огърлица“, явяването ни е удоволствие, защото освен изявата на сцена, което е потребност за всеки колектив, тук се срещаме с творчеството на много състави, от различните краища на страната, разменяме покани, споделяме опит и мисли - което ни обогатява и зарежда емоционално.

На 6 септември- Денят на Съединението, гостувахме при нашите приятели от село Малко Кадиево. Макар и в редуциран състав, ФГ “Огърлица“, се представи много добре, с тематични народни песни – за празника им. Както винаги, любезните домакини и този път се бяха постарали да се чувстваме - като на празник

На 22.09., с жените от ФГ “Огърлица“, почетохме Деня на независимостта, в лятната градината на р-т „Империя“, където Д. Генчева почерпи за отминалия й наскоро рожден ден.

На 28.09. , в навечерието на 1.10. – Деня на музиката, поезията и Деня на Стара Загора, и по повод нощта на изкуствата - организирахме Среща на живущите от квартала и - „Огърлица,“ с акад. Крум Георгиев - поет, фолклорист и почетен гражданин на града ни.

- 5 -

Традиционният фолклорен празник –„Стара Загора-град на мечтите“, по повод Пети октомври - Деня на Стара Загора и 1-ви октомври – Деня на музиката, и възрастните хора, с участието на Фолклорен ансамбъл „Загоре“, не се състоя, поради лошото дъждовно време.

На 5.10.- Деня на Стара Загора, участвахме в Концерта, организиран от НЧ „Кольо Ганчев“, пред живущите от квартала - с тематични стихове и песни за Стара Загора, изпълнени от – „Огърлица“.

На 6.10.,с жените от ФГ “Огърлица“ се явихме на Първия фолклорен фестивал „С песните на Тодор Кожухаров“ в гр. Хасково. Групата изпълни три песни, под съпровод на акордеониста Гено Стоянов, две от които - от репертоара на народния певец. След явяването ни, с микрофон в ръка ни пресрещна Водещата на предаването „Двуглас“- от Програма „Хоризонт“- на БНР за интервю, която ни подсказа, че сме се представили много добре. По обективни причини, не дочакахме обявяването на резултатите и се прибрахме в Стара Загора. Голяма беше радостта ни, когато получихме „благата вест“ по телефона – лично от Тодор Кожухаров, че сме отличени на Първо място - със златен медал.

За поредна година, с жените от Група „Огърлица“ участвахме в Четвъртия празник на сватбената обредност „Трепнали са девет сита – дигнала сей тежка сватба“ – село Дълбоки, проведен на 13.10./събота/.Винаги сме изпитвали особена радост и удовлетворение от този празник, който ни връща към прекрасните сватбарски песни и обреди . Весели, заредени с много настроение, с Грамота и плакет за отлично представяне се прибрахме в града.

В деня на Св. Иван Рилски - небесен покровител на българския народ и патрон на народните будители - 19.10., си получихме наградата **– Диплом и златен медал от фестивала - „С песните на Тодор Кожухаров“,** връчена лично от него, в РБ „З. Княжески“.

С жените от - „Огърлица“, с удоволствие участвахме в още една проява –70- годишният юбилей и Представяне книгата на проф. Иван Станков - „Пътят от Странджа до Витоша“, с Водеща Диана Найденова. Своя музикален поздрав към юбиляря - автор на книгата, поднесоха и Дует Кожухарови.

На 22.10., - Седмицата на четенето, в читалището ни гостуваха децата от ДГ “Звездица“- от групата на г-жа Атанасова, които с притаен дъх изслушаха приказката за еленчето Златорожко , а на другия ден продължихме четенията - при децата от групата на Дора Иванова

На 26.10., Димитровден, с жените от -„Огърлица“ участвахме в Регионалния Тракийски събор – в Горно Ботево. На събора присъстваха проф. Атанас Щерев и председателите на тракийските дружества от София, Ямбол, и Стара Загора. След тържествената част и изпълненията на сцена, празникът продължи с български народни хора на площада пред читалището .

На 4 ноември, проведохме второто издание на Детския празник на талантите „Който може, го може“, с участието на децата от града и художествените състави „Звездопад“ - на Мариана Димитрова, „Розов свят“ - на Веселин Божков, Фолклорна формация „Китчица“, с р-л Милена Паунова и Детска танцова школа към НЧ “Настроение 2017“. Салонът на Младежкия дом се оказа тесен, за да побере многобройните участници и публиката, дошла да ги подкрепи. Като весели птичи ята, облечени в пъстри национални носии, децата кръжаха из фоайето и площадката около дома, докато чакаха реда си за изявата, а минувачите и живущите от квартала истински им се радваха Тук искам да благодаря на учителите от ДГ “Звездица“ - за помощта при организацията и реда на сцената, а също така и при раздаването на грамотите и наградите, с което помогнаха - да няма паузи на сцената.

На 10.11., жените от –„Огърлица“, съвместно с народния хор на Тракийско дружество „Одринска епопея“, участваха в Поздравителния концерт, по повод годишнина - на женското тракийско дружество в Стара Загора, проведен - в залата на НЧ „Кл. Охридски.

На 17.11., ноемврийското слънце подлъга организаторите на Празника на райската ябълка, в - Хрищени, които се разминаха с очакванията за един слънчев, топъл есенен ден, както е било години наред, досега. Въпреки студеното време, участниците и публиката не изневериха на традицията и с мерак пяха, и играха на площада. ФГ „Огърлица“, с голяма любов изпълни песните си, едната от които, създадена специално за празника, за което публиката бурно ги аплодира и стопли сърцата им.

На 21.11.- Деня на християнското семейство, съвместно с Танцова формация „Кадиевци“, участвахме с поздрав –в залата на ресторант „Тифани“ – Стара Загора.

- 6 -

На 9 декември, в салона на НЧ “Св .Климент Охридски“, представихме Коледния си юбилеен концерт „Не се гаси туй, що не гасне“ , по повод 30 годишнината от създаването на читалището. В продължение на близо три часа, под аплодисментите на публиката, на сцената се изявяваха участниците от художествените състави - „Огърлица“, с формациите за автентичен и съвременен фолклор – със съпровод на акордеон и солистките Динка Баракова, Дженка Георгиева, Надка Хаджийска, Ирина Бойчева; - Групата за шлагерни песни „Рамона“ и солистите Дарина Димова, Росица Станчева, Руска Точевска, Иван Клисуров и Кирил Георгиев, и ПРИЯТЕЛИ от Мъжката фолклорна група „Тракиец“ , малката Бетина Драгиева, от -„Звездопад“, чудесния Квартет - „Розов свят“ и невероятните танцьори от Клуба за български народни танци „Тракийци“, с ръководител Таня Александрова. Специален „подарък“ към празнуващите и публиката в салона, поднесоха солистките *от* ***Фолклорния дует - Сестри Диневи***.

На 14 декември, със сътрудничеството на Областна администрация - Област Стара Загора, проведохме беседа, по случай Европейската година на културното наследство, за каквато е обявена 2018 година. В проявата участва г-жа Мадлен Пеева – Експерт „Връзки с обществеността“, в Областна администрация, Област Стара Загора. С богатото културно наследство на България, включено в списъка на ЮНЕСКО, ни запозна г-жа Стефка Нанковска – Главен специалист в АБ “Железник“. Освен, за природните и архитектурни паметници, разговаряхме и за нематериалните културни ценности, предавани от поколение на поколение - език, фолклор, обичаи, традиции и празници, които са определящи за самосъзнанието ни. Децата от фолклорната група и жените от - “Огърлица“ изпълниха местни автентични, народни песни.

С последната проява, на 28.12., „Да изпратим с песен старата 2018 – за да е щастлива Новата 2019“ - в залата на местното заведение „Занзибар“, се поздравихме за успехите през изминалата 2018 година и официално връчихме грамотите на самодейците, по повод 30-годишнината от основаването на читалището и награда - юбилеен календар, на който са отпечатани снимки от живота на състава. Празникът продължи с много песни и хора.

Скъпи колеги, приятели,

Тъй като, това отчетно-изборното събрание обхваща тригодишния период от 2016-2018 година, позволете ми да направя - кратък отчет на дейността и за изминалите предходни -2016 и 2017 години , с изявите и празниците проведени по календарния план за годините.

/ Приложени кратки отчети - с културно-масовите прояви- през 2016 и 2017 години./

…………………………………

Такива бяха изминалите 2016, 2017 и 2018 година - динамични, изпълнени с много вълнуващи събития и изяви. Обръщайки поглед назад, не може да не си дадем сметка за трудния път, който изминахме до тук. Тежкото финансово състояние в читалищата, с всяка измината година се задълбочава. Години наред, държавната субсидия за обезпечаване дейността, не достига само за минималната работна заплата на единствената платена бройка и там, където няма наеми и рента, сме принудени със свои средства да заплащаме разходите за ел. енергия, телефон, интернет, хартия и други канцеларски материали, и консумативи за принтера.

Игнорирането на културата и читалищата, като сектор, в който си заслужава да се инвестира е огромна грешка, цената на която ще се плати скъпо от поколенията след нас. Защото културата засяга всеки един аспект от нашия живот и очевидността на този факт трябва да се повтаря отново и отново – културата не е индустрия! Артистичните изяви и работата в областта на изкуството – пеене, свирене, рецитиране - това не са обичайни дейности, а творчески образователни, жизненоважни за развиване на интелекта и възпитаване на добродетели. Тези дейности трябва да се подпомагат от държавата и публичните източници. Читалищните дейци, съзнават отговорността, която носят на плещите си и като истински радетели на българщината, с оскъдните средства с които разполагат се борят за „оцеляване“ на читалището.

Позволете ми, да изкажа благодарността си към Община Стара Загора и лично към Кмета - г-н Живко Тодоров, към Заместник кмета - г-жа Иванка Сотирова, към Главен финансист на Община Стара Загора - г-жа Цанка Ганева, към г-жа Диана Атанасова - Началник Отдел ”Култура”, към Анелия

- 7 -

Овчарова, пряко отговаряща за читалищата и колегите от Отдел „Култура“- за помощта и подкрепата, през годината, за това, че част от проявите, бяха включени в Културния календар на общината и отпуснатите средства, като „суми по поръчение“, обезпечиха разходите при реализирането им.

Сърдечно благодаря на служителите от АБ ”Железник”- и лично на г-жа Нанковска – Гл. специалист в АБ “Железник“, за помощта и готовността им винаги да ни помагат, към г-н Гино Гинов, за подкрепата и помощта му. Искрено благодаря на вас, приятели от ДГ „Звездица“, и лично на г-жа Стрезева – Директор на градината, за съвместната ни работа и съпричастността!

Благодаря на вас, самодейците, за нестихващия ентусиазъм и безкористност, за това че винаги сте на линия. Благодаря ви за всичко, което давате от себе си, без да жалите сили, време и средства ! Благодаря ви приятели!

Убедеността ни ,че читалището е кауза, за която си струва да вложиш цялата си енергия и плам, ни дава сили да вярваме, че ще се справим с всички предизвикателства, за да го запазим .

Да запазим читалището, с красотата и мъдростта на родния фолклор и традициите, за поколения напред.

Изготвил:

Динка Генчева Генова -

Председател на НЧ „Железник – 1988“ – Стара Загора